Title: (N Á V R H)
Author: hmirova
Last saved by: vavrovm

Príloha 
(N Á V R H)
Štatút Riadiaceho výboru  
 pre migráciu a integráciu cudzincov 

Čl. 1
 Úvodné ustanovenia 

	Štatút Riadiaceho výboru pre migráciu a integráciu cudzincov (ďalej len „štatút“) upravuje 
a)	postavenie, zásady činnosti, pôsobnosť, úlohy a výstupy Riadiaceho výboru pre migráciu a integráciu cudzincov (ďalej len „riadiaci výbor“),
b)	organizačnú štruktúru riadiaceho výboru, jeho zloženie, činnosť a spôsob rokovania,     
c)	odborné pracovné skupiny a ďalšie pracovné orgány, ak riadiaci výbor rozhodne o ich zriadení (ďalej len „ďalší pracovný orgán“), ich gestorstvo, zloženie, činnosť, spôsob rokovania a výstupy, 
d)	vzťah riadiaceho výboru k ministerstvám, ostatným ústredným orgánom štátnej správy, organizáciám a inštitúciám v ich zakladateľskej a zriaďovateľskej pôsobnosti vrátane obchodných spoločností s majetkovou účasťou štátu, miestnym orgánom štátnej správy, orgánom územnej a záujmovej samosprávy, orgánom verejnoprávnych inštitúcií, poradným orgánom vlády Slovenskej republiky (ďalej len „vláda“), iným orgánom a inštitúciám, ktoré sa zásadným spôsobom podieľajú na riešení otázok migrácie a integrácie cudzincov, Monitorovaciemu výboru pre všeobecný program Solidarita a riadenie migračných tokov na obdobie rokov 2007 - 2013 a pre Európsky fond pre utečencov II na obdobie rokov 2005 – 2007 (ďalej len „monitorovací výbor“) a Národnému riadiacemu výboru pre Európsku migračnú sieť (ďalej len „orgány a inštitúcie s pôsobnosťou v oblasti migrácie a integrácie cudzincov“),   
e)	organizačné a administratívno-technické zabezpečenie činnosti riadiaceho výboru, odborných pracovných skupín a ďalších pracovných orgánov.  

Čl. 2
Postavenie, zásady činnosti a pôsobnosť riadiaceho výboru

(1)	Riadiaci výbor je koordinačný, medziinštitucionálny, odborný a iniciatívny orgán zriadený podpredsedom vlády a ministrom vnútra Slovenskej republiky (ďalej len „minister vnútra“), ministrom práce, sociálnych vecí a rodiny Slovenskej republiky (ďalej len „minister práce“) a ministrom zahraničných vecí Slovenskej republiky (ďalej len „minister zahraničných vecí“) na základe osobitného predpisu.^)

^) Uznesenie vlády Slovenskej republiky č. 11 z 12. januára 2005 k návrhu koncepcie migračnej politiky    Slovenskej republiky.

(2)	Riadiaci výbor zabezpečuje koordináciu plnenia úloh vyplývajúcich z Koncepcie migračnej politiky Slovenskej republiky (ďalej len „koncepcia migračnej politiky“) a 
z Koncepcie integrácie cudzincov v Slovenskej republike (ďalej len „koncepcia integračnej politiky“) vrátane monitorovania a odpočtu ich plnenia. 
 
(3)	Riadiaci výbor sa pri výkone svojej činnosti riadi Ústavou Slovenskej republiky, ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, právne záväznými aktmi Európskych spoločenstiev a Európskej únie a uzneseniami vlády. 
 
(4)	Činnosťou riadiaceho výboru nie je dotknutá pôsobnosť a zodpovednosť orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d) v súvislosti s implementáciou koncepcie migračnej politiky a koncepcie integračnej politiky. 

(5)	Riadiaci výbor si zriaďuje na účely plnenia konkrétnych úloh podľa odseku 2     a pre riešenie problematiky v oblasti, pre ktorú boli zriadené (legálna migrácia, nelegálna migrácia, readmisia a návraty, víza, azyl, integrácia cudzincov a migrácia a rozvoj), odborné pracovné skupiny. Riadiaci výbor môže rozhodnúť aj o zriadení ďalších pracovných orgánov (napríklad komisia, fórum alebo projektový tím), ak okruh problematiky nie je jednoznačný a spôsobuje problémy v praxi alebo treba zabezpečiť konkrétnu úlohu dočasného charakteru podľa odseku  2. Riadiaci výbor koordinuje plnenie úloh s vedúcimi odborných pracovných skupín a vedúcimi ďalších pracovných orgánov. 

(6)	Ak riadiaci výbor nemôže dosiahnuť plnenie úloh v pôsobnosti riadiaceho výboru koordináciou s vedúcimi odborných pracovných skupín a vedúcimi ďalších pracovných orgánov a rokovaním riadiaceho výboru podľa čl. 6, minister vnútra informuje na podnet predsedu riadiaceho výboru o tejto skutočnosti ministrov, v ktorých gestorstve je odborná pracovná skupina alebo iných členov vlády, ak je predmetom sporu úloha v ich pôsobnosti a predloží im závery, stanoviská, návrhy opatrení alebo odporúčania ďalšieho postupu prijaté podľa čl. 6 alebo ich požiada v určenej lehote o predloženie návrhov opatrení, ktoré treba prijať.

(7)	V prípade odlišných stanovísk vo vzťahu k plneniu úloh v pôsobnosti riadiaceho výboru na úrovni ministrov, v ktorých gestorstve je odborná pracovná skupina alebo iných členov vlády, ak je predmetom sporu úloha patriaca do ich pôsobnosti, platí stanovisko orgánu a inštitúcie s pôsobnosťou v oblasti migrácie a integrácie cudzincov uvedenej v čl. 1 písm. d), do pôsobnosti ktorých úplne alebo z prevažnej časti patrí plnenie úlohy v pôsobnosti riadiaceho výboru.    
 	
Čl. 3 
Úlohy a výstupy riadiaceho výboru

(1)	Riadiaci výbor 
a)	koordinuje plnenie úloh vecného charakteru vyplývajúcich z implementácie koncepcie migračnej politiky a koncepcie integračnej politiky vrátane monitorovania a odpočtu ich plnenia, 
b)	koordinuje činnosti zamerané na vytváranie organizačných a legislatívnych podmienok súvisiacich so zriadením Imigračného a naturalizačného úradu Slovenskej republiky a predloženie návrhu riešenia na rokovanie vlády podľa osobitných predpisov,^)

) Uznesenie vlády Slovenskej republiky č. 660 z 31. júla 2006 k  návrhu Programového vyhlásenia vlády    Slovenskej republiky.
 Uznesenie vlády Slovenskej republiky č. 390 z 11. júna 2008 k návrhu súhrnnej správy o stave plnenia úloh vyplývajúcich z rozpracovania Koncepcie migračnej politiky Slovenskej republiky na podmienky jednotlivých rezortov za rok 2007.
Uznesenie vlády Slovenskej republiky č. 338 zo 6. mája 2009 k návrhu koncepcie integrácie cudzincov v Slovenskej republike.

c)	koordinuje plnenie ďalších úloh vyplývajúcich z koncepcie migračnej politiky a koncepcie integračnej politiky s cieľom implementovať nástroje migračnej politiky a integračnej politiky,  
d)	koordinuje činnosť odborných pracovných skupín a ďalších pracovných orgánov,              a zodpovedá za ich činnosť ministrom, v ktorých gestorstve je odborná pracovná skupina alebo ďalší pracovný orgán,
e)	zabezpečuje koordináciu prípravy materiálov, podkladov, stanovísk a ďalších výstupov vyplývajúcich z koncepcie migračnej politiky a koncepcie integračnej politiky a ich predloženie prostredníctvom ministrov, v ktorých gestorstve je odborná pracovná skupina alebo ďalší pracovný orgán na rokovanie vlády,
f)	posudzuje podľa potreby závery, stanoviská, návrhy opatrení alebo odporúčania ďalšieho postupu z rokovaní odborných pracovných skupín a ďalších pracovných orgánov alebo výstupy odborných pracovných skupín podľa čl. 8 a predkladá k nim stanoviská alebo pripomienky,  
g)	zabezpečuje vypracovanie a distribúciu výstupov riadiaceho výboru, 
h)	prerokováva sporné záležitosti, ktoré sú predmetom medzirezortnej koordinácie v súvislosti s implementáciou koncepcie migračnej politiky a koncepcie integračnej politiky alebo pri ktorých sa nedosiahla dohoda na úrovni odborných pracovných skupín alebo ďalších pracovných orgánov,
i)	rieši sporné otázky súvisiace s účasťou Slovenskej republiky na aktivitách a podujatiach s tematikou migrácie alebo integrácie cudzincov s medzinárodným prvkom vyplývajúcich pre Slovenskú republiku z členstva v Európskej únii, v medzinárodných organizáciách, 
v regionálnych zoskupeniach a procesoch, v projektoch a programoch oficiálnej rozvojovej pomoci a realizácie iných nástrojov, foriem a platforiem zahraničnej pomoci, 
j)	navrhuje systémové a iné opatrenia na účely odstránenia nedostatkov a plnenia úloh vyplývajúcich z implementácie koncepcie migračnej politiky a koncepcie integračnej politiky,  
k)	spolupracuje s monitorovacím výborom a národným riadiacim výborom a prostredníctvom členov riadiaceho výboru predkladá návrhy na použitie finančných prostriedkov z nástrojov zahraničnej pomoci, posudzuje programovacie dokumenty a iné materiály týkajúce sa použitia finančných prostriedkov z nástrojov zahraničnej pomoci na plnenie úloh vyplývajúcich z implementácie koncepcie migračnej politiky a koncepcie integračnej politiky a vypracúva k nim pripomienky a stanoviská,
l)	zabezpečuje v prípade potreby pre ministra vnútra, ministra práce a ministra zahraničných vecí podklady na účely informovania verejnosti, orgánov a inštitúcií Európskej únie a medzinárodných organizácií pôsobiacich v oblasti migrácie a integrácie cudzincov, ktorých je Slovenská republika členským štátom o plnení úloh vyplývajúcich z implementácie koncepcie migračnej politiky a koncepcie integračnej politiky.

(2) Výstupy riadiaceho výboru sú vytvárané v rámci vlastnej činnosti riadiaceho výboru a v rámci činnosti jednotlivých odborných pracovných skupín a ďalších pracovných orgánov.

(3)	Výstupy riadiaceho výboru sú najmä:
a)	záznam z rokovania riadiaceho výboru,
b)	súhrnná správa o  stave plnenia úloh vyplývajúcich z rozpracovania koncepcie migračnej politiky na podmienky jednotlivých rezortov za predchádzajúci kalendárny rok, 
c)	súhrnná správa o  stave plnenia úloh vyplývajúcich z rozpracovania koncepcie integračnej politiky na podmienky jednotlivých rezortov za predchádzajúci kalendárny rok,    
d)	správa o činnosti riadiaceho výboru,
e)	analytická správa,
f)	prípadová štúdia. 

(4) Záznam podľa odseku 3 písm. a) obsahuje zhrnutie priebehu rokovania riadiaceho výboru a závery, stanoviská, návrhy opatrení alebo odporúčania ďalšieho postupu k jednotlivým bodom rokovania riadiaceho výboru a je pravidelným výstupom riadiaceho výboru.

(5) Analytická správa podľa odseku 3 písm. e) vyhodnocuje vývoj a aktuálnu situáciu v oblastiach, ktoré sú v pôsobnosti riadiaceho výboru. Analytická správa je pravidelným výstupom odborných pracovných skupín a ďalších pracovných orgánov. 

(6) Prípadová štúdia podľa odseku 3 písm. f) je zameraná na konkrétny a aktuálny problém, ktorý patrí do gestorstva príslušnej odbornej pracovnej skupiny alebo ďalšieho pracovného orgánu. Prípadová štúdia je ad hoc výstupom odborných pracovných skupín a ďalších pracovných orgánov, ktorý je vytváraný v prípade potreby.

(7) Riadiaci výbor predkladá každoročne najneskôr do 30. apríla vláde správu o svojej činnosti a dosiahnutých výsledkoch spolu so súhrnnou správou o  stave plnenia úloh vyplývajúcich z rozpracovania koncepcie migračnej politiky na podmienky jednotlivých rezortov za predchádzajúci kalendárny rok. 

(8) Na vypracovaní výstupov riadiaceho výboru sa podieľajú všetci členovia riadiaceho výboru a členovia odborných pracovných skupín a ďalších pracovných orgánov, v rámci ktorých je výstup vytváraný.

(9) Pre vypracovanie výstupu riadiaceho výboru môžu byť využité informácie aj od ministerstva, od ústredného orgánu štátnej správy, od iného orgánu alebo inštitúcie, ktorého zástupca nie je členom riadiaceho výboru alebo od odborných pracovných skupín a ďalších pracovných orgánov, v rámci ktorého je výstup vytváraný. 

(10) Spôsob distribúcie výstupov riadiaceho výboru určuje predseda riadiaceho výboru.

(11) Výstupy riadiaceho výboru podľa odseku 3 písm. b) až f) obsahujú závery, ktorých súčasťou môžu byť stanoviská, návrhy opatrení alebo odporúčania ďalšieho postupu. 

Čl. 4 
Organizačná štruktúra riadiaceho výboru 

(1)	Organizačnú štruktúru riadiaceho výboru tvoria 
a)	odborné pracovné skupiny,
b)	ďalšie pracovné orgány.  

(2)	Organizačná štruktúra riadiaceho výboru je uvedená v prílohe štatútu. 

Čl. 5
Zloženie riadiaceho výboru  

(1)	Riadiaci výbor tvoria 
a)	predseda riadiaceho výboru, 
b)	1. podpredseda riadiaceho výboru, 
c)	2. podpredseda riadiaceho výboru,
d)	členovia riadiaceho výboru,
e)	sekretariát riadiaceho výboru.

(2)	Členovia riadiaceho výboru sú stáli a ad hoc. Stáli členovia riadiaceho výboru sa zúčastňujú všetkých bodov rokovania riadiaceho výboru. Členovia riadiaceho výboru ad hoc sa zúčastňujú na základe rozhodnutia predsedu riadiaceho výboru iba tých bodov rokovania riadiaceho výboru, ktorými je dotknutá pôsobnosť ministerstiev, ostatných ústredných orgánov štátnej správy, orgánu štátnej správy alebo inštitúcií, ktorí delegovali svojich zástupcov. Stálych členov riadiaceho výboru vrátane náhradníkov (alternátov) a členov riadiaceho výboru ad hoc vrátane náhradníkov (alternátov) podľa odseku 4 písm. a), c) až i) vymenúva a odvoláva minister vnútra na návrh príslušného ministra alebo vedúceho ústredného orgánu štátnej správy. Členov riadiaceho výboru ad hoc podľa odseku 4 písm. b), j) až t) vrátane náhradníkov (alternátov) vymenúva a odvoláva minister vnútra na návrh príslušného vedúceho zastupovanej inštitúcie.

(3)	Stálymi členmi riadiaceho výboru sú:
a)	riaditeľ Migračného úradu Ministerstva vnútra Slovenskej republiky,  
b)	riaditeľ Úradu hraničnej a cudzineckej polície Ministerstva vnútra Slovenskej republiky,
c)	generálny riaditeľ sekcie verejnej správy Ministerstva vnútra Slovenskej republiky, 
d)	generálna riaditeľka sekcie legislatívy a vonkajších vzťahov Ministerstva vnútra Slovenskej republiky, 
e)	generálny riaditeľ sekcie medzinárodných vzťahov Ministerstva práce, sociálnych vecí a rodiny Slovenskej republiky,
f)	generálny riaditeľ Ústredia práce, sociálnych vecí a rodiny,
g)	generálny riaditeľ sekcie verejnej diplomacie a služby občanom Ministerstva zahraničných vecí Slovenskej republiky, 
h)	generálny riaditeľ sekcie európskych záležitostí Ministerstva zahraničných vecí Slovenskej republiky.

(4)	Členmi riadiaceho výboru ad hoc sú delegovaní zástupcovia: 
a)	Úradu vlády Slovenskej republiky,
b)	Úradu pre Slovákov žijúcich v zahraničí,
c)	Ministerstva financií Slovenskej republiky,
d)	Ministerstva hospodárstva Slovenskej republiky,
e)	Ministerstva školstva Slovenskej republiky,
f)	Ministerstva kultúry Slovenskej republiky,
g)	Ministerstva spravodlivosti Slovenskej republiky,   
h)	Ministerstva zdravotníctva Slovenskej republiky, 
i)	Štatistického úradu Slovenskej republiky,
j)	monitorovacieho výboru, 
k)	Združenia miest a obcí Slovenska,
l)	Únie miest Slovenska,
m)	Združenia samosprávnych krajov SK8,
n)	Medzinárodnej organizácie pre migráciu,
o)	Úradu Vysokého komisára Organizácie spojených národov pre utečencov, 
p)	mimovládnych a neziskových organizácií pre oblasť migrácie a integrácie cudzincov,
q)	akademickej obce, vedy a výskumu pre oblasť migrácie a integrácie cudzincov,
r)	Konfederácie odborových zväzov,
s)	Asociácie zamestnávateľských zväzov a združení,
t)	Republikovej únie zamestnávateľov. 

	(5) Ministerstvá, ostatné ústredné orgány štátnej správy, orgán štátnej správy a inštitúcie podľa odseku 4 písm. a) až t) delegujú do riadiaceho výboru jedného zástupcu. Delegovaný zástupca podľa odseku 4 písm. a) až t) je oprávnený požiadať predsedu riadiaceho výboru o účasť ďalšieho odborného zamestnanca na rokovaní riadiaceho výboru. Delegovaný zástupca podľa odseku 4 písm. a) až j) disponuje na účely hlasovania riadiaceho výboru podľa čl. 6 ods. 4 až 6 vždy iba jedným hlasom za ministerstvo, ústredný orgán štátnej správy, orgán štátnej správy a monitorovací výbor, ktorý v riadiacom výbore zastupuje a ktorého pôsobnosť je hlasovaním riadiaceho výboru dotknutá.

	(6) Predsedom riadiaceho výboru je riaditeľ Migračného úradu Ministerstva vnútra Slovenskej republiky, 1. podpredsedom riadiaceho výboru je generálny riaditeľ sekcie medzinárodných vzťahov Ministerstva práce, sociálnych vecí a rodiny Slovenskej republiky a 2. podpredsedom riadiaceho výboru je generálny riaditeľ sekcie európskych záležitostí Ministerstva zahraničných vecí Slovenskej republiky. 
     	
	(7)  Člen riadiaceho výboru 
a)	sa podieľa na činnosti riadiaceho výboru, 
b)	zúčastňuje sa rokovaní riadiaceho výboru, 
c)	predkladá stanoviská, návrhy opatrení alebo odporúčania ďalšieho postupu k prerokúvaným témam,
d)	má právo zúčastniť sa akéhokoľvek rokovania odborných pracovných skupín alebo ďalších pracovných orgánov, 
e)	zabezpečuje tok informácií medzi riadiacim výborom a ministerstvom, ústredným orgánom štátnej správy, orgánom štátnej správy, monitorovacím výborom alebo inštitúciou, ktoré v riadiacom výbore na základe delegovania zastupujú, 
f)	člen riadiaceho výboru podľa odseku 4 písm. a) zabezpečí aj účasť podľa odseku 13.  
     
(8) Ak sa niektorý člen riadiaceho výboru nemôže zúčastniť rokovania riadiaceho výboru, zabezpečí svoju účasť prostredníctvom náhradníka (alternát) na rokovaní riadiaceho výboru a v prípade potreby doručí k prerokúvanej problematike písomné vyjadrenie. Náhradník (alternát) má postavenie stáleho člena riadiaceho výboru na účely plnenia úloh vyplývajúcich stálemu členovi riadiaceho výboru zo štatútu.  

(9) Na rokovanie riadiaceho výboru sú na základe žiadosti stáleho člena riadiaceho výboru vždy prizývaní aj:
a)	vedúci odborných pracovných skupín podľa čl. 7,
b)	vedúci ďalších pracovných orgánov podľa čl. 9,
c)	projektový manažér  pre realizáciu projektu národného schengenského informačného systému druhej generácie (SIS II),
d)	projektový manažér pre systém ochrany štátnej hranice Slovenskej republiky s Ukrajinou,
e)	projektový manažér pre realizáciu národného projektu Vízového informačného systému (VIS),
f)	vedúci delegácie Slovenskej republiky v pracovnej skupine Rady Európskej únie na vysokej úrovni pre migráciu a azyl (HLWG),
g)	vedúci delegácie Slovenskej republiky v strategickom výbore Rady Európskej únie pre imigráciu, hranicu a azyl (SCIFA),
h)	vedúci delegácie Slovenskej republiky pre pracovnú skupinu Rady Európskej únie pre schengenské hodnotenie (SCHEVAL).

	(10) Na základe rozhodnutia predsedu alebo na návrh člena riadiaceho výboru môžu byť na rokovanie riadiaceho výboru podľa potreby a predmetu rokovania prizývaní aj ďalší odborní zamestnanci z orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d), ktorí sa zásadným spôsobom podieľajú na riešení otázok migrácie a integrácie cudzincov.

(11)	Členstvo v riadiacom výbore, v odborných pracovných skupinách a v ďalších pracovných orgánoch je čestné a bez nároku na honorár. Členstvo v riadiacom výbore, v odborných pracovných skupinách a v ďalších pracovných orgánoch zaniká ukončením pracovného pomeru, štátnozamestnaneckého pomeru alebo služobného pomeru na ministerstve, ústrednom orgáne štátnej správy, orgáne štátnej správy alebo v inštitúcii, ktoré ho nominovali alebo delegovali, ukončením činnosti, odvolaním, písomným vzdaním sa členstva a smrťou člena.
(12) O zmene nominácie člena riadiaceho výboru informuje písomne predsedu riadiaceho výboru zástupca príslušného ministerstva, ústredného orgánu štátnej správy, orgánu štátnej správy alebo inštitúcie, ktorý je nominovaný alebo delegovaný do riadiaceho výboru. 
(13)	Rokovaní riadiaceho výboru sa môžu kedykoľvek zúčastniť predseda vlády, minister, v ktorého gestorstve je odborná pracovná skupina alebo ostatní členovia vlády.

Čl. 6 
Činnosť a spôsob rokovania riadiaceho výboru 

(1) Rokovanie riadiaceho výboru zvoláva a riadi jeho predseda. Predsedu počas jeho neprítomnosti zastupuje 1. podpredseda riadiaceho výboru; ak nie je prítomný ani 1. podpredseda riadiaceho výboru, predsedu riadiaceho výboru počas jeho neprítomnosti zastupuje 2. podpredseda riadiaceho výboru. 

(2)  Riadiaci výbor rokuje spravidla raz za dva mesiace a podľa potreby. Návrh programu a ďalšie potrebné podklady na rokovanie riadiaceho výboru pripraví v úzkej súčinnosti s členmi riadiaceho výboru sekretariát riadiaceho výboru a doručí ich najneskôr tri pracovné dni pred začatím rokovania riadiaceho výboru. 

(3) Predseda riadiaceho výboru zvolá mimoriadne rokovanie riadiaceho výboru 
na žiadosť stáleho člena riadiaceho výboru alebo člena riadiaceho výboru ad hoc podľa čl. 5 ods. 4 písm. a) až j), ak je predmetom mimoriadneho rokovania riadiaceho výboru bod, ktorým je dotknutá pôsobnosť ministerstva, ostatného ústredného orgánu štátnej správy, orgánu štátnej správy a monitorovacieho výboru, ktorý delegoval svojho zástupcu, a to najneskôr do 15 pracovných dní od doručenia žiadosti. Stály člen riadiaceho výboru alebo člen riadiaceho výboru ad hoc podľa čl. 5 ods. 4 písm. a) až j), ktorý žiada o zvolanie mimoriadneho rokovania riadiaceho výboru podľa predchádzajúcej vety, súčasne 
so žiadosťou doručí sekretariátu riadiaceho výboru návrh programu a ďalšie potrebné podklady v elektronickej forme alebo písomne. 

(4) Hlasovanie na rokovaní riadiaceho výboru môže iniciovať člen riadiaceho výboru. Hlasovacie právo v neobmedzenom rozsahu na rokovaní riadiaceho výboru majú predseda riadiaceho výboru, 1. podpredseda riadiaceho výboru, 2. podpredseda riadiaceho výboru, ďalší stáli členovia riadiaceho výboru. Hlasovacie právo v obmedzenom rozsahu na rokovaní riadiaceho výboru má člen riadiaceho výboru ad hoc podľa čl. 5 ods. 4 písm. a) až j), ak je predmetom hlasovania riadiaceho výboru bod, ktorým je dotknutá pôsobnosť ministerstva, ostatného ústredného orgánu štátnej správy, orgánu štátnej správy a monitorovacieho výboru, ktorý delegoval svojho zástupcu; v ostatných prípadoch člen riadiaceho výboru ad hoc podľa čl. 5 ods. 4 písm. a) až j) rovnako ako člen riadiaceho výboru ad hoc podľa čl. 5 ods. 4 písm. k) až t) nemajú na rokovaní riadiaceho výboru hlasovacie právo. Hlasovanie riadiaceho výboru je verejné. Hlasovanie na rokovaní riadiaceho výboru riadi predseda riadiaceho výboru.

(5) Riadiaci výbor je uznášaniaschopný, ak je prítomná nadpolovičná väčšina stálych členov riadiaceho výboru a členov riadiaceho výboru ad hoc podľa čl. 5 ods. 4 písm. a) až j), ktorí sú dotknutí predmetom hlasovania riadiaceho výboru z hľadiska pôsobnosti ministerstva, ostatného ústredného orgánu štátnej správy, orgánu štátnej správy a monitorovacieho výboru, ktoré v riadiacom výbore zastupujú. O tom, či je hlasovaním dotknutá pôsobnosť ministerstva, ostatného ústredného orgánu štátnej správy, orgánu štátnej správy a monitorovacieho výboru, ktorý delegoval svojho zástupcu, rozhoduje v prípade pochybností predseda.  

(6) Na prijatie platného záznamu z rokovania riadiaceho výboru alebo schválenie výstupu riadiaceho výboru podľa čl. 3 ods. 3 písm. b) až f) je potrebný súhlas nadpolovičnej väčšiny prítomných stálych členov riadiaceho výboru a členov riadiaceho výboru ad hoc podľa čl. 5 ods. 4 písm. a) až j), ktorí sú dotknutí predmetom hlasovania riadiaceho výboru z hľadiska pôsobnosti ministerstva, ostatného ústredného orgánu štátnej správy, orgánu štátnej správy a monitorovacieho výboru, ktoré v riadiacom výbore zastupujú. V prípade rovnosti hlasov je rozhodujúci hlas predsedu. 

(7) O priebehu rokovania a hlasovania riadiaceho výboru vyhotoví sekretariát riadiaceho výboru spravidla do troch pracovných dní písomný záznam z rokovania riadiaceho výboru. 

(8) Stáli členovia riadiaceho výboru a člen riadiaceho výboru ad hoc podľa čl. 5 ods. 4 písm. a) až j), ak je predmetom záznamu z rokovania riadiaceho výboru bod, ktorým je dotknutá pôsobnosť ministerstva, ostatného ústredného orgánu štátnej správy a orgánu štátnej správy, ktorý delegoval svojho zástupcu sú oprávnení, ak o to požiadajú, aby sa ich odlišné stanovisko alebo výhrady k prijatému programu rokovania riadiaceho výboru alebo prijatým záverom, stanoviskám, návrhom opatrení alebo odporúčaniam ďalšieho postupu k jednotlivým bodom rokovania riadiaceho výboru alebo schváleným výstupom riadiaceho výboru podľa čl. 3 ods. 3 uviedlo v zázname z rokovania riadiaceho výboru. Ak sa odlišné stanovisko alebo výhrady člena riadiaceho výboru vzťahujú k prijatým záverom, stanoviskám, návrhom opatrení alebo odporúčaniam ďalšieho postupu k niektorému bodu rokovania riadiaceho výboru alebo schválenému výstupu riadiaceho výboru podľa čl. 3 ods. 3, predseda riadiaceho výboru v tomto prípade preruší rokovanie a postupuje podľa čl. 2 ods. 6 a 7.     

(9) Záznam z rokovania riadiaceho výboru schvaľuje predseda riadiaceho výboru svojím podpisom.

(10)	Predseda riadiaceho výboru zabezpečí doručenie schváleného záznamu z rokovania riadiaceho výboru ministrovi vnútra, ministrovi práce, ministrovi zahraničných vecí a členom riadiaceho výboru v písomnej forme spravidla do piatich pracovných dní. 

Čl. 7 
Odborná pracovná skupina, jej gestorstvo a zloženie 

(1) Odborná pracovná skupina je základný a tematicky zameraný pracovný orgán riadiaceho výboru, ktorý plní úlohy vyplývajúce z koncepcie migračnej politiky a koncepcie integračnej politiky alebo sa podieľa na implementácii koncepcie migračnej politiky a koncepcie integračnej politiky za príslušnú oblasť, pre ktorú bola zriadená podľa odseku 4. Odborná pracovná skupina je organizačnou súčasťou riadiaceho výboru. 

(2) Odborná pracovná skupina poskytuje riadiacemu výboru informácie a súčinnosť, vypracúva výstupy podľa čl. 3 a 8, predkladá podklady, návrhy postupov, stanoviská, vyjadrenia a pripomienky potrebné pre jeho činnosť.

(3) Gestorom odbornej pracovnej skupiny je ministerstvo, do pôsobnosti ktorého úplne alebo z prevažnej časti patrí oblasť odbornej pracovnej skupiny, ktorá je predmetom implementácie koncepcie migračnej politiky a koncepcie integračnej politiky. 

(4) Odborných pracovných skupín je šesť a ich gestorstvo a zloženie sa určujú nasledovne:
a) gestor odbornej pracovnej skupiny č. 1 pre legálnu migráciu – Ministerstvo vnútra Slovenskej republiky,
členovia: zástupcovia Ministerstva práce, sociálnych vecí a rodiny Slovenskej republiky, Ministerstva hospodárstva Slovenskej republiky, Ministerstva zahraničných vecí Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Ústredia práce, sociálnych vecí a rodiny, Štatistického úradu Slovenskej republiky,  
b) gestor odbornej pracovnej skupiny č. 2 pre nelegálnu migráciu, readmisiu a návraty – Ministerstvo vnútra Slovenskej republiky, 
členovia: zástupcovia Ministerstva vnútra Slovenskej republiky, Ministerstva práce, sociálnych vecí a rodiny Slovenskej republiky, Ministerstva spravodlivosti Slovenskej republiky, Štatistického úradu Slovenskej republiky,
c) gestor odbornej pracovnej skupiny č. 3 pre víza – Ministerstvo zahraničných vecí Slovenskej republiky, 
členovia: zástupcovia Ministerstva zahraničných vecí Slovenskej republiky, Ministerstva vnútra Slovenskej republiky, Štatistického úradu Slovenskej republiky,
d) gestor odbornej pracovnej skupiny č. 4 pre azyl – Ministerstvo vnútra Slovenskej republiky,
členovia: zástupcovia Ministerstva vnútra Slovenskej republiky, Ministerstva spravodlivosti Slovenskej republiky, Ministerstva zahraničných vecí Slovenskej republiky, Štatistického úradu Slovenskej republiky,
e)  gestor odbornej pracovnej skupiny č. 5 pre integráciu cudzincov – Ministerstvo práce, sociálnych vecí a rodiny Slovenskej republiky, 
členovia: zástupcovia Ministerstva práce, sociálnych vecí a rodiny Slovenskej republiky, Ministerstva vnútra Slovenskej republiky, Ministerstva školstva Slovenskej republiky, Ministerstva hospodárstva Slovenskej republiky, Ministerstva kultúry Slovenskej republiky, Ministerstva zdravotníctva Slovenskej republiky, Ministerstva zahraničných vecí Slovenskej republiky, Ministerstva financií Slovenskej republiky, Štatistického úradu Slovenskej republiky,
f)   gestor odbornej pracovnej skupiny č. 6 pre migráciu a rozvoj – Ministerstvo zahraničných vecí Slovenskej republiky, 
členovia: zástupcovia Ministerstva zahraničných vecí Slovenskej republiky, Ministerstva vnútra Slovenskej republiky, Ministerstva práce, sociálnych vecí a rodiny Slovenskej republiky, Ministerstva spravodlivosti Slovenskej republiky, Ministerstva financií Slovenskej republiky, Štatistického úradu Slovenskej republiky, Slovenskej agentúry pre medzinárodnú rozvojovú spoluprácu a Platformy rozvojových mimovládnych organizácií.

(5) Odbornú pracovnú skupinu tvoria vedúci odbornej pracovnej skupiny a členovia odbornej pracovnej skupiny. Vedúci odbornej pracovnej skupiny je na požiadanie stáleho člena riadiaceho výboru vždy prizývaný na rokovanie riadiaceho výboru a je zástupcom ministerstva, ktoré je zodpovedné za činnosť  odbornej pracovnej skupiny. Člen odbornej pracovnej skupiny môže byť zároveň aj členom riadiaceho výboru ad hoc. 
(6)  Vedúci odbornej pracovnej skupiny najmä
a)	riadi a zabezpečuje odborne, organizačne a administratívno-technicky činnosť odbornej pracovnej skupiny, 
b)	rozhoduje o programe rokovania odbornej pracovnej skupiny a pripravuje podklady na rokovanie odbornej pracovnej skupiny,
c)	zodpovedá za vypracovanie a obsah výstupov odbornej pracovnej skupiny,
d)	určuje adresátov výstupov odbornej pracovnej skupiny, 
e)	rozhoduje o prizývaní expertov na rokovanie odbornej pracovnej skupiny, ktorí nie sú členmi odbornej pracovnej skupiny alebo riadiaceho výboru,
f)	prerokúva s vedúcimi ostatných odborných pracovných skupín a vedúcimi ďalších pracovných orgánov otázky a problémy, ktoré patria do pôsobnosti viacerých odborných pracovných skupín alebo ďalších pracovných orgánov,
g)	zúčastňuje sa rokovaní riadiaceho výboru na požiadanie stáleho člena riadiaceho výboru.   

(7) Člen odbornej pracovnej skupiny najmä
a)	zúčastňuje sa rokovaní odbornej pracovnej skupiny, ktorej je členom a riadiaceho výboru, ak je zároveň aj členom riadiaceho výboru ad hoc alebo bol prizvaný na rokovanie riadiaceho výboru,
b)	zabezpečuje v reálnom termíne informácie, ktoré sú potrebné pre činnosť riadiaceho výboru, odborných pracovných skupín a ďalších pracovných  orgánov a ktoré sú zhromažďované v pôsobnosti ministerstva, ostatného ústredného orgánu štátnej správy, orgánu štátnej správy alebo inštitúcie, ktoré zastupuje vrátane priamej komunikácie 
so spracovateľom týchto materiálov,  
c)	poskytuje v reálnom termíne stanoviská ministerstva, ostatného ústredného orgánu štátnej správy, orgánu štátnej správy alebo inštitúcie, ktoré zastupuje v riadiacom výbore alebo odbornej pracovnej skupine k problematike riešenej v rámci odbornej pracovnej skupiny alebo riadiaceho výboru,
d)	podieľa sa na tvorbe pracovnej náplne odbornej pracovnej skupiny a na tvorbe výstupov odbornej pracovnej skupiny a riadiaceho výboru,
e)	poskytuje výstupy odborných pracovných skupín a riadiaceho výboru v rámci ministerstva, ostatného ústredného orgánu štátnej správy, orgánu štátnej správy alebo inštitúcie, ktoré zastupuje a upozorní príslušné útvary ministerstva, ústredného orgánu štátnej správy, orgánu štátnej správy alebo inštitúcie, ktoré zastupuje na zistené problematické javy,
f)	iniciuje v rámci ministerstva, ostatného ústredného orgánu štátnej správy, orgánu štátnej správy alebo inštitúcie, ktoré zastupuje realizáciu záverov, stanovísk, návrhov opatrení a odporúčaní ďalšieho postupu vyplývajúcich z činnosti odborných pracovných skupín a riadiaceho výboru,
g)	zabezpečuje v prípade potreby informácie i pre činnosť odborných pracovných skupín a ďalších pracovných orgánov, ktorých nie je členom.

(8) Člen odbornej pracovnej skupiny je oprávnený najmä
a)	zúčastňovať sa rokovaní aj tých odborných pracovných skupín a ďalších pracovných orgánov, ktorých nie je členom,
b)	byť informovaný o výstupoch všetkých odborných pracovných skupín a ďalších pracovných orgánov, 
c)	ak člen odbornej pracovnej skupiny má námietku k spôsobu realizácie záverov, stanovísk, návrhov opatrení alebo odporúčaní ďalšieho postupu obsiahnutých vo výstupoch odbornej pracovnej skupiny zo strany iného ministerstva, ústredného orgánu štátnej správy alebo inštitúcie, môže iniciovať prerokovanie tejto námietky členovi riadiaceho výboru a požiadať ho o prerokovanie tejto námietky na rokovaní riadiaceho výboru.  

(9) Vedúceho odbornej pracovnej skupiny na návrh príslušného stáleho člena riadiaceho výboru vymenúva a odvoláva formou dekrétu minister, v ktorého gestorstve je odborná pracovná skupina. Ďalších členov odbornej pracovnej skupiny na návrh vedúceho odbornej pracovnej skupiny a po odsúhlasení príslušného stáleho člena riadiaceho výboru vymenúva a odvoláva formou dekrétu minister, v ktorého gestorstve je odborná pracovná skupina. 

(10) Vedúci odbornej pracovnej skupiny riadi a zodpovedá za činnosť odbornej pracovnej skupiny príslušnému stálemu členovi riadiaceho výboru a ministrovi, v ktorého gestorstve je odborná pracovná skupina a informuje o priebehu a záveroch rokovaní odbornej pracovnej skupiny riadiaci výbor. Vedúci odbornej pracovnej skupiny môže určiť podrobnosti o činnosti a spôsobe rokovania odbornej pracovnej skupiny v štatúte odbornej pracovnej skupiny. Štatút odbornej pracovnej skupiny schvaľuje na návrh príslušného stáleho člena riadiaceho výboru minister, v ktorého gestorstve je odborná pracovná skupina. 

(11) Stály člen riadiaceho výboru, ktorý zodpovedá za činnosť odbornej pracovnej skupiny zabezpečí doručenie dekrétov podľa odseku 9 a štatútu odbornej pracovnej skupiny podľa odseku 10 predsedovi riadiaceho výboru.      
	
(12)	Nový vedúci odbornej pracovnej skupiny a člen odbornej pracovnej skupiny musí byť vymenovaný najneskôr do jedného mesiaca od odvolania predchádzajúceho vedúceho odbornej pracovnej skupiny a člena odbornej pracovnej skupiny. 

Čl. 8 
Činnosť, spôsob rokovania a výstupy odbornej pracovnej skupiny 

(1) Odborná pracovná skupina k svojej činnosti využíva informácie, analýzy, štatistické prehľady, správy a ostatné materiály vzťahujúce sa k problematike migrácie a integrácie cudzincov získané zo zdrojov, z informačných systémov a z databáz všetkých ministerstiev, ostatných ústredných orgánov štátnej správy vrátane ich organizačných súčastí (napríklad zastupiteľské úrady Slovenskej republiky v zahraničí vrátane policajných pridelencov a policajných styčných dôstojníkov) a inštitúcií, ktoré sú zastúpené v riadiacom výbore, odborných pracovných skupinách a ďalších pracovných orgánoch. 

(2) Orgány a inštitúcie s pôsobnosťou v oblasti migrácie a integrácie cudzincov uvedené v čl. 1 písm. d) poskytujú odborným pracovným skupinám potrebnú súčinnosť.

(3) Na rokovania odbornej pracovnej skupiny môže jej vedúci podľa potreby a predmetu rokovania prizvať aj ďalších odborných zamestnancov z orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d), ktorí sa zásadným spôsobom podieľajú na riešení otázok migrácie a integrácie cudzincov. 

(4) Vedúci odbornej pracovnej skupiny zvoláva a riadi rokovania odbornej pracovnej skupiny. V čase jeho neprítomnosti vedie rokovanie odbornej pracovnej skupiny ním poverený zástupca. 

(5)  Odborná pracovná skupina sa schádza podľa potreby tak, aby optimálne plnila všetky svoje úlohy a funkcie. 

(6) Vedúci odbornej pracovnej skupiny zabezpečí doručenie záznamu z rokovania odbornej pracovnej skupiny, ktorého prílohou je prezenčná listina a závery, stanoviská, návrhy opatrení alebo odporúčania ďalšieho postupu k jednotlivým bodom rokovania odbornej pracovnej skupiny a k ďalším prejednávaným otázkam všetkým členom odbornej pracovnej skupiny, členom riadiaceho výboru a sekretariátu riadiaceho výboru. V prípade potreby bezodkladného alebo iba formálneho prerokovania určitej otázky odbornou pracovnou skupinou môže jej rokovanie nahradiť písomné stanovisko vedúceho odbornej pracovnej skupiny vypracované na základe písomného stanoviska ostatných členov odbornej pracovnej skupiny.

(7) Predmetom činnosti odbornej pracovnej skupiny č. 1 pre legálnu migráciu je monitorovanie situácie v oblasti pobytu cudzincov na území Slovenskej republiky a formulácia odporúčaní a návrhov opatrení v tejto oblasti. Odborná pracovná skupina č. 1 pre legálnu migráciu najmä
a)	sleduje vývoj v oblasti udeľovania pobytových oprávnení cudzincom na území Slovenskej republiky vrátane účelu pobytu,
b)	vyhodnocuje analyticky situáciu v oblasti zneužívania pobytových oprávnení na iné účely, než na ktoré boli tieto povolenia vydané,
c)	sleduje vývoj v oblasti uľahčovania vstupu cudzincov na pracovný trh v Slovenskej republike vrátane vytvárania analýz rizík v tejto oblasti,
d)	sleduje vývoj v oblasti uľahčovania vstupu cudzincov v súvislosti s uplatňovaním rodinného práva,
e)	vyhodnocuje a upozorňuje na zneužívanie a obchádzanie všeobecne záväzných právnych predpisov  v súvislosti s konaním o povolení na pobyt,
f)	vyhodnocuje a upozorňuje na zneužívanie falošných a pozmenených dokladov v konaní pred správnymi orgánmi Slovenskej republiky (napríklad matričné doklady a diplomy).    

(8)	Výstupy riadiaceho výboru vytvárané v rámci odbornej pracovnej skupiny č. 1 pre legálnu migráciu sú:
a)	záznam z rokovania odbornej pracovnej skupiny č. 1 pre legálnu migráciu, 
b)	analytická správa o účeloch vydaných pobytových oprávnení a o ich zneužívaní, 
c)	analytická správa k pracovným a podnikateľským aktivitám cudzincov na území Slovenskej republiky, 
d)	prípadová štúdia zameraná na konkrétny popis nových fenoménov, trendov a praktik v oblasti pobytu cudzincov na území Slovenskej republiky.

(9) Predmetom činnosti odbornej pracovnej skupiny č. 2 pre nelegálnu migráciu, readmisiu a návraty je operatívne hodnotenie bezpečnostných rizík v súvislosti s ochranou štátnych hraníc, nelegálnou migráciou a formulácia odporúčaní a návrhov opatrení v tejto oblasti. Odborná pracovná skupina č. 2 pre nelegálnu migráciu, readmisiu a návraty najmä
a)	sleduje a vyhodnocuje kontrolnú činnosť zameranú na pobyt cudzincov v Slovenskej republike,
b)	sleduje a vyhodnocuje porušovanie všeobecne záväzných právnych predpisov cudzincami na území Slovenskej republiky,
c)	sleduje a vyhodnocuje situáciu v oblasti pohybu cudzincov na medzinárodných letiskách a vonkajšej pozemnej hranici Slovenskej republiky,
d)	podieľa sa na vyhodnocovaní vývoja v oblasti vyhosťovania cudzincov z územia Slovenskej republiky,
e)	podieľa sa na určovaní destinácií, z ktorých budú letecké spoločnosti zasielať zoznamy cestujúcich,
f)	vyhodnocuje nové trendy nelegálnej migrácie cudzincov na území Slovenskej republiky a s tým súvisiacu oblasť prevádzačstva a obchodovania s ľuďmi,
g)	podieľa sa na vyhodnocovaní situácie v oblasti falšovania a pozmeňovania cestovných dokladov,
h)	vyhodnocuje transpozíciu a implementáciu smernice Európskeho parlamentu a Rady Európskej únie, ktorou sa stanovujú sankcie proti zamestnávateľom štátnych príslušníkov tretích krajín bez povolenia na pobyt. 

	(10)	Výstupy riadiaceho výboru vytvárané v rámci odbornej pracovnej skupiny č. 2 pre nelegálnu migráciu, readmisiu a návraty sú:
a)	záznam z rokovania odbornej pracovnej skupiny č. 2 pre nelegálnu migráciu, readmisiu a návraty,
b)	analytická správa o kontrolnej činnosti v oblasti porušovania pobytového režimu cudzincami na území Slovenskej republiky, 
c)	analytická správa o situácii v oblasti pohybu cudzincov na medzinárodných letiskách a vonkajšej pozemnej hranici v Slovenskej republike; analytická správa obsahuje v prípade potreby odporúčania k zoznamu destinácií, z ktorých budú letecké spoločnosti zasielať zoznamy cestujúcich, 
d)	prípadová štúdia zameraná na analýzu konkrétnych rizík a hrozieb v oblasti ochrany štátnych hraníc a nelegálnej migrácie.

(11) Predmetom činnosti odbornej pracovnej skupiny č. 3 pre víza je monitorovanie vízovej politiky a praxe a formulácia odporúčaní a návrhov opatrení v tejto oblasti. Odborná pracovná skupina č. 3 pre víza najmä
a)	sleduje vývoj v oblasti povoľovania vstupu cudzincov na územie Slovenskej republiky, 
b)	analyticky vyhodnocuje situáciu v oblasti zneužívania víz Slovenskej republiky cudzincami na účely nelegálneho pobytu na území Slovenskej republiky alebo k následnej nelegálnej migrácii do ďalších členských štátov Európskej únie a schengenského priestoru, 
c)	vytvára profily rizikových štátov z pohľadu vízovej praxe vrátane profilov rizikových skupín žiadateľov o vízum,
d)	sleduje vývoj v oblasti uľahčovania eventuálne sprísňovania vízových stykov 
na bilaterálnej a únijnej úrovni,
e)	podieľa sa na riešení konkrétnych ad hoc prípadov v oblasti vízovej praxe.

	(12)  Výstupy riadiaceho výboru vytvárané v rámci odbornej pracovnej skupiny č. 3 pre víza sú: 
a)	záznam z rokovania odbornej pracovnej skupiny č. 3 pre víza, 
b)	analytická správa k udeleným vízam vrátane analýzy rizík zneužívania víz,
c)	prípadová štúdia obsahujúca profily rizikových štátov a rizikových skupín žiadateľov o vízum z hľadiska vízovej praxe. 

(13) Predmetom činnosti odbornej pracovnej skupiny č. 4 pre azyl je najmä sledovanie vývoja migračnej situácie, a to vstupov cudzincov do azylového konania, rozhodovania o poskytovaní medzinárodnej ochrany a rozhodovania o tolerovaných pobytoch, sústreďovanie informácií o krajinách pôvodu žiadateľov o udelenie azylu, zabezpečovanie následnej starostlivosti o žiadateľov v rámci azylových zariadení Migračného úradu Ministerstva vnútra Slovenskej republiky, ako  aj formulácia odporúčaní a návrhov opatrení v tejto oblasti. Odborná pracovná skupina č. 4 pre azyl najmä
a)	vyhodnocuje realizáciu prvostupňového  správneho konania o udeľovaní azylu cudzincom a  poskytovania doplnkovej ochrany, prípadne  poskytovania dočasného útočiska  žiadateľom z radov cudzincov na základy rozhodnutia Rady EÚ,
b)	sleduje vypracúvanie podkladov  na odvolacie konanie v prípadoch negatívnych rozhodnutí Migračného úradu Ministerstva vnútra Slovenskej republiky na príslušných súdoch, či osobitnej komisii ministra vnútra na prípravu návrhov rozhodnutí ministra o rozkladoch,
c)	podieľa sa na koordinácii činnosti zainteresovaných orgánov a organizácií (MVO a medzinárodné organizácie UNHCR a IOM) pri zabezpečovaní starostlivosti o žiadateľov  o udelenie azylu,  azylantov a cudzincov, ktorým sa poskytla doplnková ochrana,  prípadne dočasné útočisko,
d)	sleduje úroveň dosahovanej spolupráce s MVO, UNHCR, IOM, orgánov štátnej správy a samosprávy pri vytváraní podmienok na integráciu cudzincov - azylantov do spoločnosti,
e)	vyhodnocuje plnenie Nariadenia Rady (ES) č. 343/2003 o zodpovednosti štátu za preskúmanie žiadosti o udelenie azylu podanej štátnym príslušníkom tretej krajiny v členskom štáte Európskej únie,
f)	sleduje spracúvanie analýz a získavanie informácií o krajinách pôvodu žiadateľov o udelenie azylu z vnútorných a zahraničných zdrojov, ako aj zber a spracúvanie štatistických údajov o žiadateľoch pre EUROSTAT, Štatistický úrad Slovenskej republiky a vnútornú operatívnu potrebu,
g)	sleduje  efektívnosť vynakladania finančných prostriedkov  na zabezpečenie migračnej politiky Slovenskej republiky v oblasti azylu z rozpočtu Ministerstva vnútra Slovenskej republiky a zo zdrojov Európskej únie prostredníctvom príslušných fondov (REF, integračný fond atď.).

(14)  Výstupy riadiaceho výboru vytvárané v rámci odbornej pracovnej skupiny  č. 4 pre azyl sú:
a)	záznam z rokovania odbornej pracovnej skupiny č. 4 pre azyl, 
b)	analytická správa, 
c)	prípadová štúdia,
d)	analytická správa o činnosti v oblasti azylu dosiahnutá za hodnotené časové obdobie, ako podklad na spracovanie súhrnnej správy o stave plnenia úloh koncepcie migračnej politiky  predkladanej na rokovanie vlády v určených  termínoch.

(15) Predmetom činnosti odbornej pracovnej skupiny č. 5 pre integráciu cudzincov je vypracovanie, realizácia, formulácia a aktualizácia odporúčaní a návrhov opatrení v tejto oblasti. Odborná pracovná skupina č. 5 pre integráciu cudzincov najmä
a)	realizuje a implementuje integračné opatrenia vyplývajúce z koncepcie integračnej politiky,
b)	vypracováva, realizuje a aktualizuje analytické vyhodnotenie pokroku v oblasti integrácie cudzincov,
c)	priebežne harmonizuje opatrenia Slovenskej republiky s navrhovanými odporúčaniami Európskej komisie vrátane vypracovania a aktualizácie podkladov za Slovenskú republiku pre európsku  webstránku o integrácii cudzincov,
d)	zabezpečuje súčinnosť a spoluprácu subjektov spolupodieľajúcich sa na integrácii cudzincov,
e)	zabezpečuje zvyšovanie povedomie spoločnosti voči komunitám cudzincov v Slovenskej republike vrátane rozvíjania interkultúrneho a medzináboženského dialógu,
f)	vypracováva, realizuje a aktualizuje projekty a programy Európskeho fondu na integráciu štátnych príslušníkov tretích krajín (EIF),
g)	analyticky vyhodnocuje vplyvy a dôsledky migrácie a integrácie cudzincov najmä 
na sociálnu, na demografickú a na ekonomickú situáciu v Slovenskej republike.

	(16)  Výstupy riadiaceho výboru vytvárané v rámci odbornej pracovnej skupiny 
č. 5  pre integráciu cudzincov sú:
a)	záznam z rokovania odbornej pracovnej skupiny č. 5 pre integráciu cudzincov, 
b)	analytická správa o vyhodnotení koncepcie integračnej politiky, 
c)	prípadová štúdia zameraná na vyhodnotenie realizácie integračných opatrení a tvorbu   individuálnych integračných plánov.

(17) Predmetom činnosti odbornej pracovnej skupiny č. 6 pre migráciu a rozvoj je problematika posilnenia synergie medzi politikou migrácie a politikou rozvoja a formulácia odporúčaní a návrhov opatrení v tejto oblasti. Odborná pracovná skupina č. 6 pre migráciu a rozvoj najmä
a)	skúma možnosti zvýšenia koherentnosti medzi rozvojovou spoluprácou a migračnou politikou v podmienkach Slovenskej republiky,
b)	skúma možnosti prepojenia slovenskej rozvojovej pomoci s programami Európskej únie v danej oblasti s dôrazom na problematiku migrácie,
c)	sleduje v nadväznosti na schválenú strednodobú stratégiu oficiálnej rozvojovej pomoci Slovenskej republiky^) (ODA) situáciu v projektových a programových krajinách ODA s akcentom na migračnú politiku,

) Uznesenie vlády Slovenskej republiky č. 141 zo 4. marca 2009 k Strednodobej stratégii oficiálnej rozvojovej pomoci Slovenskej republiky na roky 2009 – 2013.

d)	spolupracuje so Slovenskou agentúrou pre medzinárodnou rozvojovú spoluprácu (SAMRS) a odborom Ministerstva zahraničných vecí Slovenskej republiky pre rozvojovú a humanitárnu pomoc (ORPO) s cieľom zohľadniť aspekt migrácie pri tvorbe rozvojovej politiky Slovenskej republiky a jej realizácii,
e)	monitoruje bezpečnostné riziká zvýšenej migrácie v programových a projektových krajinách ODA,
f)	sleduje riešenie problematiky migrácie a rozvoja v relevantných medzinárodných organizáciách,
g)	získava a vyhodnocuje informácie o postupoch a skúsenostiach najväčších donorov bilaterálnej rozvojovej pomoci z pohľadu prepojenia migrácie a rozvoja.
 
(18) Výstupy riadiaceho výboru vytvárané v rámci odbornej pracovnej skupiny č. 6 pre migráciu a rozvoj sú:
a)	záznam z rokovania odbornej pracovnej skupiny č. 6 pre  migráciu a rozvoj, 
b)	informácia o zisteniach pracovnej skupiny v súvislosti s aktivitami pracovnej skupiny podľa  odseku 17 písm. a) až f),
c)	informácia o výsledkoch realizácie rozvojových projektov s migračným prvkom v programových a projektových krajinách ODA, 
d)	prípadová štúdia zameraná na konkrétne projekty rozvojovej pomoci s migračným prvkom.

Čl. 9
Ďalšie pracovné orgány

(1)	V rozsahu svojej pôsobnosti môže riadiaci výbor  zriadiť alebo zrušiť ďalšie pracovné orgány. Zriadenie alebo zrušenie ďalšieho pracovného orgánu sa považuje za zmenu alebo doplnenie štatútu.  

(2)	Ďalšími pracovnými orgánmi môžu byť najmä
a)	komisia,
b)	fórum,
c)	projektový tím. 

(3)	Ustanovenia čl. 7 a 8 sa pre ďalšie pracovné orgány použijú primerane.

Čl. 10
Vzťah riadiaceho výboru k orgánom a inštitúciám s pôsobnosťou v oblasti migrácie a integrácie cudzincov

(1) Riadiaci výbor je prostredníctvom predsedu riadiaceho výboru oprávnený v medziach svojej pôsobnosti žiadať informácie a stanoviská od orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d). 

(2) Riadiaci výbor využíva informácie, stanoviská, podklady, rozbory a návrhy orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d) a orgánov a inštitúcií Európskej únie a spolupracuje s nimi v rámci plnenia svojich úloh.

(3) Riadiaci výbor spolupracuje s útvarmi a zamestnancami orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d), ktorí sú poverení plniť úlohy týkajúce sa implementácie koncepcie migračnej politiky a koncepcie integračnej politiky. 

(4) Orgány a inštitúcie s pôsobnosťou v oblasti migrácie a integrácie cudzincov uvedené v čl. 1 písm. d) poskytujú riadiacemu výboru pomoc, potrebnú súčinnosť a informácie na plnenie jeho úloh vyplývajúcich zo štatútu.

(5) Riadiaci výbor prostredníctvom predsedu riadiaceho výboru podľa potreby alebo na požiadanie ministra vnútra, ministra práce alebo ministra zahraničných vecí informuje vládu o riešení rozhodujúcich otázok, ktoré vyplývajú z koncepcie migračnej politiky a koncepcie integračnej politiky.   

(6) Riadiaci výbor prostredníctvom predsedu riadiaceho výboru je oprávnený nazerať do materiálov a robiť si kópie z materiálov, ktoré boli pripravené orgánmi a inštitúciami s pôsobnosťou v oblasti migrácie a integrácie cudzincov uvedenými v čl. 1 písm. d) a ktoré sa týkajú implementácie koncepcie migračnej politiky a koncepcie integračnej politiky. 

(7) Riadiaci výbor prostredníctvom predsedu riadiaceho výboru je oprávnený požadovať orgánov a inštitúcií s pôsobnosťou v oblasti migrácie a integrácie cudzincov uvedených v čl. 1 písm. d) poskytnutie informácie a vysvetlenie skutočností  vyplývajúcich  z materiálov, ktoré sa týkajú implementácie koncepcie migračnej politiky a koncepcie integračnej politiky. 

Čl. 11
Organizačné a administratívno-technické zabezpečenie činnosti riadiaceho výboru, odborných pracovných skupín a ďalších pracovných orgánov 

(1) Úlohy spojené s organizačným a administratívno-technickým zabezpečením činnosti riadiaceho výboru plní Ministerstvo vnútra Slovenskej republiky prostredníctvom sekretariátu riadiaceho výboru. 

(2)  Sekretariát riadiaceho výboru najmä
a)	organizačne a administratívno-technicky zabezpečuje činnosť riadiaceho výboru prostredníctvom Intranetovej e-mailovej adresy migraintegra@minv.sk,
b)	dohliada na distribúciu výstupov riadiaceho výboru,
c)	vytvára a pravidelne aktualizuje na základe podkladov od vedúcich odborných pracovných skupín a od vedúcich ďalších pracovných orgánov časový harmonogram rokovaní riadiaceho výboru, 
d)	vedie a pravidelne aktualizuje na základe podkladov od členov riadiaceho výboru,  
od vedúcich odborných pracovných skupín a od vedúcich ďalších pracovných orgánov menný zoznam členov riadiaceho výboru, členov odborných pracovných skupín a ďalších pracovných orgánov vrátane ich náhradníkov (alternátov),  
e)	zabezpečuje v prípade potreby alebo na požiadanie člena riadiaceho výboru predkladanie výstupov odborných pracovných skupín a ďalších pracovných orgánov riadiacemu výboru,
f)	plní ďalšie úlohy vyplývajúce pre riadiaci výbor a predsedu riadiaceho výboru z tohto štatútu.  

(3) Úlohy spojené s  organizačným a administratívno-technickým zabezpečením činnosti odborných pracovných skupín a ďalších pracovných orgánov plní ministerstvo alebo ústredný orgán štátnej správy, v  gestorstve ktorého je odborná pracovná skupina alebo ďalší pracovný orgán.  

Čl. 12 
Záverečné ustanovenia

(1)   Zmeny a doplnenia štatútu riadiaceho výboru schvaľuje vláda.
(2)   Tento štatút nadobúda účinnosť dňom jeho schválenia vládou.

Príloha k štatútu
Organizačná štruktúra riadiaceho výboru pre migráciu a integráciu cudzincov